b"\n_START_ARTICLE_\nElectric Light Orchestra\n_START_SECTION_\nIme\n_START_PARAGRAPH_\nIme skupine je besedna igra, ki ne namiguje le na elektri\xc4\x8dno lu\xc4\x8d (\xc5\xbearnico lahko vidimo na naslovnicah zgodnjih albumov skupine), ampak tudi na \xc2\xbbelektri\xc4\x8dne\xc2\xab\xc2\xa0rock instrumente kombinirane z\xc2\xa0\xc2\xbblahkim orkestrom\xc2\xab\xc2\xa0(orkestri z nekaj godali, ki so bili v 1960. letih popularni v Zdru\xc5\xbeenem kraljestvu).\n_START_SECTION_\n1970\xe2\x80\x931973: Ustanovitev in prvi albumi\n_START_PARAGRAPH_\nKonec 1960. let je Roy Wood, kitarist, vokalist in tekstopisec skupine The Move, \xc5\xbeelel ustanoviti novo skupino, ki bi uporabljala violine, \xc4\x8dele, kontrabase, trobila in pihala, ki bi dali glasbi klasi\xc4\x8dni zvok ter rock glasbo usmerila v smer, \xc2\xbbkjer so Beatlesi prenehali\xc2\xab. Jeff Lynne, frontman skupine The Idle Race, je bil nad konceptom navdu\xc5\xa1en. Januarja 1970 je Lynne, ko je Carl Wayne zapustil skupino The Move, sprejel Woodovo drugo vabilo v skupino pod pogojem, da usmeri svojo energijo v nov projekt. Ko je Wood 12. julija 1970 Lynnovi skladbi, ki naj bi postala B-stran singla skupine The Move, dodal nekaj godal, se je nov koncept uresni\xc4\x8dil in \xc2\xbb10538 Overture\xc2\xab\xc2\xa0je postala prva skladba skupine Electric Light Orchestra. Za pomo\xc4\x8d pri financiranju nove skupine je bil med dolgimi snemanji ELO posnet \xc5\xa1e en album skupine Move, Message from the Country. Debitantski album ELO, The Electric Light Orchestra, je iz\xc5\xa1el leta 1971. V ZDA je iz\xc5\xa1el leto kasneje pod naslovom No Answer. Tak\xc5\xa1en naslov je dobil, ko je tajnik zalo\xc5\xbebe posku\xc5\xa1al priklicati britansko zalo\xc5\xbebo in dobiti naslov albuma. Ker ni mogel priti v stik znjimi, je zapisal sporo\xc4\x8dilo \xc2\xbbNo Answer\xc2\xab\xc2\xa0(brez odgovora). \xc2\xbb10538 Overture\xc2\xab\xc2\xa0je v Zdru\xc5\xbeenem kraljestvu postal Top 10 hit._NEWLINE_Debitantski koncert skupine se je odvil 16. aprila 1972 v Greyhound Pubu v Croydonu, Surrey v zasedbi Wood, Lynne, Bevan, Bill Hunt (klaviature), Andy Craig (\xc4\x8delo), Mike Edwards (\xc4\x8delo), Wilfred Gibson (violina), Hugh McDowell (\xc4\x8delo) in Richard Tandy (bas). Ta zasedba ni trajala dolgo. Najprej je od\xc5\xa1el Craig, nato Wood, ki je skupino zapustil med snemanjem drugega albuma. Z njim sta od\xc5\xa1la tudi Hunt in McDowell, ki sta skupaj z Woodom ustanovila skupino Wizzard. Oba sta kot razlog za odhod navedla te\xc5\xbeave z mened\xc5\xbeerjem, Donom Ardnom in nezadovoljivo turnejo po Italiji, kjer se, zaradi prevelike jakosti zvoka elektri\xc4\x8dnih instrumentov, godal ni sli\xc5\xa1alo. Kljub medijskim ugibanjem, da bo skupina brez Wooda razpadla, ki je bil gonilna sila ustanovitve skupine, je Lynne prevzel vodstvo. Od stare zasedbe so ostali Bevan, Edwards, Gibson in Tandy, ki je medtem bas zamenjal s klaviaturami, pri\xc5\xa1la pa sta nova \xc4\x8dlana Mike de Albuquerque in Colin Walker, ki sta v skupini igrala bas in \xc4\x8delo._NEWLINE_Nova zasedba je igrala leta 1972 na Reading Festivalu. Odjemniki zvoka Barcus Berry, ki jih je uporabljal godalni trio skupine, so godalom dali primerno ozvo\xc4\x8denje na odru. Pred tem se je sli\xc5\xa1alo le elektri\xc4\x8dne instrumente. Leta 1973 je skupina izdala drugi album, ELO 2, na katerem je iz\xc5\xa1el drugi britanski Top 10 singl in prvi singl skupine, ki se je uvrstil na ameri\xc5\xa1ko lestvico, priredba Chuck Berryjeve klasike \xc2\xbbRoll Over Beethoven\xc2\xab. ELO so se prav tako prvi\xc4\x8d pojavili v oddaji American Bandstand. Med snemanjem tretjega albuma je zaradi nesoglasij glede denarja skupino zapustil Gibson, v skupino je pri\xc5\xa1el violinist Mik Kaminski, skupino pa je prav tako zapustil Walker, ker ga je koncertiranje preve\xc4\x8d oddaljilo od dru\xc5\xbeine. Tretji album, On the Third Day, je iz\xc5\xa1el konec leta 1973, na ameri\xc5\xa1ki izdaji pa je iz\xc5\xa1el popularni singl \xc2\xbbShowdown\xc2\xab.\n_START_SECTION_\n1974\xe2\x80\x931982: Uspeh in konceptualni albumi\n_START_PARAGRAPH_\nZa \xc4\x8detrti album skupine, Eldorado, konceptualni album o sanja\xc4\x8du, je Lynne namesto ve\xc4\x8dkratnega snemanja godal najel orkester in zbor. Skupina je najela Louisa Clarka kot godalnega aran\xc5\xbeerja. Prvi singl z albuma, \xc2\xbbCan't Get It Out of My Head\xc2\xab, je postal prvi ameri\xc5\xa1ki top 10 hit skupine, album pa je kot prvi album skupine prejel zlato certifikacijo. Med snemanjem je ELO zapustil Mike de Albuquerque, ker je \xc5\xbeelel pre\xc5\xbeiveti ve\xc4\x8d \xc4\x8dasa z dru\xc5\xbeino, zato je snemanje basa prevzel Lynne. Po izdaji albuma Eldorado je bil v skupino povabljen basist Kelly Groucutt, v za\xc4\x8detku leta 1975 pa je Edwardsa na \xc4\x8delu zamenjal Melvyn Gale. Zasedba se je uravnala in skupina je prevzela \xc4\x8dedalje bolj dostopen zvok. V tem \xc4\x8dasu so ELO zasloveli v ZDA in so zato gostovali na stadionih in arenah, prav tako pa so se redno pojavljali v oddaji The Midnight Special, kjer so nastopili kar \xc5\xa1tirikrat (1973, 1975, 1976 & 1977) in postali skupina z najve\xc4\x8d nastopi v tej oddaji. Naslednji album, Face the Music, je iz\xc5\xa1el leta 1975, z njega pa sta iz\xc5\xa1la hit singla\xc2\xa0\xc2\xbbEvil Woman\xc2\xab, ki je postal tretji singl skupine z uvrstitvijo med VB top 10, in \xc2\xbbStrange Magic\xc2\xab. Uvodna instrumentalna skladba, \xc2\xbbFire on High\xc2\xab, z zmesjo godal in akusti\xc4\x8dnih kitar, je postala tematska skladba v monta\xc5\xbeah CBS Sports Spectacular. Skupina je nato od\xc5\xa1la na turnejo, ki je trajala od 3. februarja do 13. aprila 1976. V 76 dneh je v ZDA izvedla 68 koncertov._NEWLINE_\xc5\xa0esti album skupine, A New World Record, je postal prvi album skupine, ki se je uvrstil med deseterico najuspe\xc5\xa1nej\xc5\xa1ih v Zdru\xc5\xbeenem kraljestvu. Iz\xc5\xa1el je leta 1976 in dosegel platinasti certifikat. Z albuma so iz\xc5\xa1li hit singli \xc2\xbbLivin' Thing\xc2\xab, \xc2\xbbTelephone Line\xc2\xab, \xc2\xbbRockaria!\xc2\xab\xc2\xa0in \xc2\xbbDo Ya\xc2\xab, priredba skladbe skupine The Move. Promocijska turneja albuma je trajala od septembra 1976 do aprila 1977 s premorom v decembru. 31. januarja 1977 se je skupina pojavila na podelitvi nagrad American Music Awards, avgusta 1977 pa je ELO odigrala \xc5\xa1e en koncert v San Diegu. Casey Kasem je dejal, da so Electric Light Orchestra \xc2\xbbprva koncertna rock 'n' roll komorna skupina na svetu\xc2\xab. Albumu A New World Record je sledil ve\xc4\x8dkrat platinasti dvojni album Out of the Blue, ki je iz\xc5\xa1el leta 1977. Z njega so iz\xc5\xa1li singli \xc2\xbbTurn to Stone\xc2\xab, \xc2\xbbSweet Talkin' Woman\xc2\xab, \xc2\xbbMr. Blue Sky\xc2\xab\xc2\xa0in \xc2\xbbWild West Hero\xc2\xab, vsi so v Zdru\xc5\xbeenem kraljestvu postali hiti. Skupina je zatem od\xc5\xa1la na devetmese\xc4\x8dno, 92-dnevno svetovno turnejo z ogromnim setom in zelo dragim odrom v obliki vesoljske ladje s stroji za meglo in laserskim zaslonom. V ZDA so bili koncerti napovedani kot The Big Night in so bili do takrat najve\xc4\x8dji koncerti skupine. Na Cleveland Stadiumu se je zbralo 62.000 gledalcev. Turneja The Big Night je postala najdobi\xc4\x8dkonej\xc5\xa1a turneja svojega \xc4\x8dasa. Skupina je takrat postavila \xc5\xa1e en rekord: razprodala je osem zaporednih koncertov v Wembley Areni._NEWLINE_Leta 1979 je iz\xc5\xa1el ve\xc4\x8dkrat platinasti album Discovery, ki je dosegel vrh britanske lestvice albumov. \xc4\x8ceprav album vsebuje enega najve\xc4\x8djih hitov skupine, \xc2\xbbDon't Bring Me Down\xc2\xab, je zaznamovan z mo\xc4\x8dnimi vplivi disco glasbe. Z njega je iz\xc5\xa1el tudi hit singl \xc2\xbbShine a Little Love\xc2\xab, edini singl skupine, ki se je uvrstil na vrh lestvice Radio & Records Charts, poleg njega pa \xc5\xa1e \xc2\xbbLast Train to London\xc2\xab, \xc2\xbbConfusion\xc2\xab\xc2\xa0in \xc2\xbbThe Diary of Horace Wimp\xc2\xab. V Jugovzhodni Aziji je kot singl iz\xc5\xa1la tudi skladba \xc2\xbbMidnight Blue\xc2\xab. Skupina je za vse skladbe z albuma posnela promocijske videospote._NEWLINE_Do konca 1979 so ELO dosegli vrhunec slave, prodali so milijone albumov in singlov ter bili navdih za skladbo \xc2\xbbThe Story of a Rock and Roll Band\xc2\xab\xc2\xa0Randyja Newmana, ki je iz\xc5\xa1la na njegovem albumu Born Again. Leta 1979 je Jeff Lynne zavrnil vabilo za nastop ELO na Knebworth Festivalu avgusta 1979, kar so izkoristili Led Zeppelini, ki so nastopili namesto ELO. Leto kasneje je bil Lynne napro\xc5\xa1en za soundtrack filma Xanadu, katerega polovico je prispeval John Farrar, pesmi pa je izvedla tudi Olivia Newton-John, ki je sicer igrala glavno vlogo v filmu. Film ni bil uspe\xc5\xa1en, soundtrack pa se je bolje odrezal in prejel dvojni platinast certifikat. Z albuma so iz\xc5\xa1li hit singli, ki so jih izvedli Olivia Newton-John (\xc2\xbbMagic\xc2\xab, ki je dosegel 1. mesto ameri\xc5\xa1ke lestvice, in \xc2\xbbSuddenly\xc2\xab\xc2\xa0v duetu s Cliffom Richardom) in ELO (\xc2\xbbI'm Alive\xc2\xab, ki je postal zlat, \xc2\xbbAll Over the World\xc2\xab\xc2\xa0in \xc2\xbbDon't Walk Away\xc2\xab). Naslovna skladba, ki jo je izvedla skupina ELO z Olivio Newton-John, je postala edina skladba ELO, ki je dosegla vrh britanske lestvice singlov. Ve\xc4\x8d kot \xc4\x8detrt stoletja kasneje, 10. julija 2007, je premiero do\xc5\xbeivel na filmu osnovani broadwayjski muzikal Xanadu, ki je prejel dobre kritike in \xc5\xa1tiri nominacije za Tony Award. Muzikal je bil v Londonu prvotno izveden oktobra 2015. Casey Kasem je ELO poimenoval za \xc2\xbbsedem\xc4\x8dlansko superskupino\xc2\xab\xc2\xa0in kot neverjetno navedel dejstvo, da je skupina \xc5\xa1estkrat v enem letu (od avgusta 1979 do avgusta 1980) dosegla uvrstitev med top 40._NEWLINE_Leta 1981 se je zvok skupine zopet spremenil, tokrat z znanstvenofantasti\xc4\x8dnim konceptualnim albumom Time, s katerim se je skupina vrnila k progresivnemu rocku z albuma Eldorado. Namesto godal so dominantno vlogo prevzeli sintetizatorji, kot je bil v tistem \xc4\x8dasu trend. \xc4\x8ceprav so na nekaterih skladbah albuma prisotna studijska godala, ki jim je dirigiral Rainer Pietsch, je kon\xc4\x8dni izdelek zvenel bolj elektronsko, da bi orisal futuristi\xc4\x8dno naravo albuma. Time je dva tedna dr\xc5\xbeal vrh britanske lestvice albumov in je zadnji album skupine, ki je v Zdru\xc5\xbeenem kraljestvu prejel platinasti certifikat, do albuma Alone in the Universe iz 2015. Kot singli so z albuma iz\xc5\xa1le skladbe \xc2\xbbHold On Tight\xc2\xab, \xc2\xbbTwilight\xc2\xab, \xc2\xbbThe Way Life's Meant to Be\xc2\xab, \xc2\xbbHere Is the News\xc2\xab\xc2\xa0in \xc2\xbbTicket to the Moon\xc2\xab. Skupina je naposled od\xc5\xa1la na zadnjo svetovno turnejo. Na turneji se je v EKI vrnil violinist Mik Kaminski, pridru\xc5\xbeila pa sta se jim \xc5\xa1e Louis Clark in Dave Morgan, ki sta igrala sintetizatorje.\n_START_SECTION_\n1983\xe2\x80\x931986: Secret Messages, Balance of Power in razpad\n_START_PARAGRAPH_\nJeff Lynne je \xc5\xbeelel po albumu Time posneti dvojni album, a je zalo\xc5\xbeba CBS Records prepre\xc4\x8dila njegov na\xc4\x8drt, ker naj bi bila izdaja dvojnega albuma med naftno krizo predraga. Album je bil zato preoblikovan v enojni album in je leta 1983 iz\xc5\xa1el pod imenom Secret Messages, \xc5\xa1tevilni izrezki prvotno mi\xc5\xa1ljenega dvojnega albuma pa so iz\xc5\xa1li kasneje na setu Afterglow ali kot b-strani singlov. V Zdru\xc5\xbeenem kraljestvu je album postal hit in je dosegel top 5, izdaja pa je bila pod vplivom slabih novic, da ne bo promocijske turneje, ker je bobnar Bevan bobnal pri skupini Black Sabbath, basist Groucutt pa je skupino zapustil med snemanjem albuma. Govorice o razpadu skupine je javno zavrnil Bevan. \xc4\x8ceprav je Secret Messages debitiral na 4. mestu britanske lestvice, je nato za\xc4\x8del padati po lestvici, pri tem pa mu niso pomagali niti hit singli, \xc4\x8deprav je \xc2\xbbRock 'n' Roll Is King\xc2\xab\xc2\xa0postal hit tako v ZDA kot v Zdru\xc5\xbeenem kraljestvu. Leta 1983 je Bevan izrazil \xc5\xbeeljo po pridru\xc5\xbeitvi skupini Black Sabbath, Lynne in Tandy pa sta pod Lynnovim imenom snemala skladbe za soundtrack za film Electric Dreams. Kljub temu je bil Lynne pogodbeno vezan za izdajo \xc5\xa1e enega albuma ELO. Lynne, Bevan in Tandy so se leta 1985 vrnili v studio in kot trio z gosti posneli album Balance of Power, ki je iz\xc5\xa1el v za\xc4\x8detku leta 1986. \xc4\x8ceprav je singl \xc2\xbbCalling America\xc2\xab\xc2\xa0dosegel top 30 v VB in top 20 v ZDA, se drugi singli niso uvrstili na lestvice. Albumu je manjkalo dejanskih godal, ki jih je s sintetizatorji nadomestil Tandy._NEWLINE_Skupini so se zatem znova pridru\xc5\xbeili Kaminski, Clark in Morgan in skupina je v tej zasedbi odigrala nekaj koncertov, vklju\xc4\x8dno z vnovi\xc4\x8dnim gostovanjem na ameri\xc5\xa1kih oddajah American Bandstand, Solid Gold, poleti pa so nastopili \xc5\xa1e v Disneylandu. 15. marca 1986 so ELO igrali na Birmingham Heart Beat Charity Concertu, ki ga je organiziral Bevan. Zadnji koncert ELO se je odvil 13. julija 1986 v Stuttgartu, kjer je skupina igrala kot predskupina Rodu Stewartu. ELO so razpadli po tem koncertu, kljub temu pa v naslednjih dveh letih ni bilo nobene javne vesti o tem. Lynne je v tem \xc4\x8dasu produciral Harrisonov album Cloud Nine, kasneje pa je postal \xc4\x8dlan superskupine Traveling Wilburys, ki so jo, poleg njega in Harrisona, sestavljali \xc5\xa1e Roy Orbison, Bob Dylan in Tom Petty.\n_START_SECTION_\nELO Part II\n_START_PARAGRAPH_\nBevan je s privolitvijo Lynna, ki je bil solastnik imena ELO, leta 1989 nadaljeval kot ELO Part II, kjer na za\xc4\x8detku ni igral noben drug nekdanji \xc4\x8dlan ELO. Skupina je leta 1990 izdala debitantski album Electric Light Orchestra Part II. Pred prvo turnejo leta 1991 so se skupini pridru\xc5\xbeili Mik Kaminski, Kelly Groucutt in Hugh McDowell, ki je po turneji zapustil skupino. Bevan, Groucutt, Kaminski in Clark so leta 1994 posneli drugi album, Moment of Truth, in koncertirali do leta 1999. Leta 1999 je Bevan zapustil zasedbo in leto kasneje prodal svoj dele\xc5\xbe imena ELO Jeffu Lynnu.\n_START_SECTION_\n2000\xe2\x80\x932001: Reformacija\n_START_PARAGRAPH_\nLynnov povratek z ELO se je leta 2000 za\xc4\x8del z izdajo retrospektivnega seta, Flashback, ki je vseboval tri zgo\xc5\xa1\xc4\x8denke remasteriziranih skladb ter \xc5\xa1tevilne izrezke in nedokon\xc4\x8dane skladbe. Leta 2001 je iz\xc5\xa1el Zoom, prvi album ELO po letu 1986. \xc4\x8ceprav je album iz\xc5\xa1el kot album ELO, je bil na njem poleg Lynna edini nekdanji \xc4\x8dlan skupine Tandy, ki je sodeloval pri eni skladbi. Kot gosta sta na albumu sodelovala tudi nekdanja Beatla, Ringo Starr in George Harrison. Po izdaji albuma je Lynne v skupino pripeljal popolnoma nove \xc4\x8dlane, med njimi je bilo tudi njegovo takratno dekle, Rosie Vela, in javno naznanil, da bodo ELO znova koncertirali. Zasedbi se je kmalu zatem pridru\xc5\xbeil Richard Tandy, ki je s skupino igral na dveh \xc5\xbeivih televizijskih nastopih: na VH1 Storytellers in na PBS-ovem koncertu, ki je kasneje iz\xc5\xa1el na DVD plo\xc5\xa1\xc4\x8di kot Zoom Tour Live. Na\xc4\x8drtovana turneja je bila zaradi premajhnega \xc5\xa1tevila prodanih vstopnic odpovedana.\n_START_SECTION_\n2001\xe2\x80\x932013: ponovne izdaje\n_START_PARAGRAPH_\nV naslednjih \xc5\xa1estih letih so zalo\xc5\xbebe Harvest in Epic/Legacy ponovno izdale katalog ELO. Poleg remasteriziranih skladb so iz\xc5\xa1le tudi \xc5\xa1e neizdane skladbe, izrezki ter nova dva singla: \xc2\xbbSurrender\xc2\xab, ki je bil napisan leta 1976 in se je uvrstil na 81. mesto britanske lestvice, ter \xc2\xbbLatitude 88 North\xc2\xab._NEWLINE_9. avgusta 2010 je zalo\xc5\xbeba Eagles Rock Entertainment izdala DVD kompilacijo Live \xe2\x80\x93 The Early Years, ki vsebuje Fusion \xe2\x80\x93 Live in London (1976) ter \xc5\xa1e neobjavljene \xc5\xbeive posnetke koncertov Brunel University (1973) in Rockpalast (1974). Kompilacija The Essential Electric Light Orchestra je iz\xc5\xa1la z dvema razli\xc4\x8dnima naslovnicama. V ZDA in Avstraliji je iz\xc5\xa1la ena, druga pa je iz\xc5\xa1la oktobra 2011 v Evropi in drugje._NEWLINE_Kompilacijski album Mr. Blue Sky: The Very Best of Electric Light Orchestra je iz\xc5\xa1el 8. oktobra 2012. Album vsebuje nove posnetke najve\xc4\x8djih uspehov ELO, ki jih je posnel Jeff Lynne, ter novo skladbo \xc2\xbbPoint of No Return\xc2\xab. Album je iz\xc5\xa1el isto\xc4\x8dasno kot Lynnov drugi solo album, Long Wave._NEWLINE_Oba albuma iz 2012 sta vsebovala promocijske karte, ki so naznanjale ponovno izdajo raz\xc5\xa1irjenih in remasteriziranih albumov Zoom in Lynnovega debitantskega albuma Armchair Theatre, ki je prvotno iz\xc5\xa1el leta 1990. Oba albuma sta ponovno iz\xc5\xa1la aprila 2013. Iz\xc5\xa1el je tudi album v \xc5\xbeivo, Electric Light Orchestra Live, ki vsebuje skladbe s turneje Zoom. Vsi trije albumi vsebujejo tudi nove studijske skladbe._NEWLINE_12. novembra 2013 sta Lynne in Tandy ponovno nastopila kot Jeff Lynne and Friends. Izvedla sta skladbi \xc2\xbbLivin' Thing\xc2\xab\xc2\xa0in \xc2\xbbMr. Blue Sky\xc2\xab\xc2\xa0na dobrodelnem koncertu Children in Need Rocks v Londonu. Spremljal ju je BBC Concert Orchestra, s Chereene Allen na solo violini.\n_START_SECTION_\n2014\xe2\x80\x93danes: Jeff Lynne's ELO\n_START_PARAGRAPH_\nUspehu koncerta Children in Need je sledila podpora radijskega voditelja BBC Radio 2, Chrisa Evansa, ki je poslu\xc5\xa1alce vpra\xc5\xa1al, \xc4\x8de si \xc5\xbeelijo koncert ELO. V 15 minutah je bilo prodanih 50.000 vstopnic za koncert \xc2\xbbFestival in a Day\xc2\xab, ki je potekal 14. septembra 2014 v Hyde Parku. Lynne in Tandy sta nastopila pod imenom \xc2\xbbJeff Lynne's ELO\xc2\xab, spremljala pa ju je zasedba Take That/Gary Barlow pod vodstvom Mika Stevensa ter BBC Concert Orchestra. Vzdevka \xc2\xbbJeff Lynne's ELO\xc2\xab\xc2\xa0se je domislil Lynne kot odgovor na spominske in posnemajo\xc4\x8de skupine (ELO Part II, The Orchestra, OrKestra in The Music of ELO), ki uporabljajo ime ELO za promocijo lastnih turnej. Chereene Allen je sodelovala na solo violini. Zaradi razvoja sodobne digitalne obdelave je bil konec bolj\xc5\xa1i, zato je Lynne ponovno razmi\xc5\xa1ljal o prednostih studijskega dela in namignil o mo\xc5\xbeni britanski turneji leta 2015._NEWLINE_8. februarja 2015 je skupina prvi\xc4\x8d igrala na podelitvi grammyjev. Z Edom Sheeranom, ki je skupino predstavil kot \xc2\xbbMo\xc5\xbe in skupina, ki ju obo\xc5\xbeujem\xc2\xab, so zaigrali ven\xc4\x8dek skladb \xc2\xbbEvil Woman\xc2\xab\xc2\xa0in \xc2\xbbMr. Blue Sky\xc2\xab._NEWLINE_10. septembra je v javnost pri\xc5\xa1la novica, da bo iz\xc5\xa1el nov album ELO. Album je iz\xc5\xa1el 13. novembra 2015 pod imenom Jeff Lynne's ELO pri zalo\xc5\xbebi Columbia Records, z naslovom Alone in the Universe. To je bil prvi album ELO z novimi skladbami po skoraj 15 letih in je prejel platinast certifikat. Istega dne je bil mo\xc5\xbeen spletni prenos prve skladbe in singla \xc2\xbbWhen I Was a Boy\xc2\xab, za katerega je bil posnet tudi videospot. Izdaji albuma je sledila kratka promocijska turneja, na kateri so ELO izvedli koncert za BBC Radio 2 ter po 30 letih odigrali dva koncerta v ZDA, vstopnice katerih so se prodale zelo hitro. Skupina je gostovala tudi v oddajah The Tonight Show Starring Jimmy Fallon, Jimmy Kimmel Live in CBS This Morning. Na 19-dnevni evropski turneji, ki je bila napovedana za 2016, se je Lynnu pridru\xc5\xbeil fotograf skupine Traveling Wilburys, Nick J. 26. junija 2016 je skupina igrala na Pyramid Stagu na Glastonbury Festivalu. Med lokacijami turneje leta 2017 sta tudi Wembley in Sheffield Arena.\n_START_SECTION_\nZapu\xc5\xa1\xc4\x8dina, slog in vplivi\n_START_PARAGRAPH_\nGlasbeni slog skupine je opisan kot progresivni pop, simfoni\xc4\x8dni rock, art rock,progresivni rock in simfoni\xc4\x8dni pop. ELO so bili pogosto kritizirani kot posnemovalci Beatlesov. Po mnenju glasbenega novinarja Simona Prica so \xc5\xa1tevilni glasbeni izvajalci posnemali ELO, od Company Flow do The Pussycat Dolls, skupina pa je vplivala na \xc5\xa1tevilne zasedbe, npr. The Flaming Lips in Super Furry Animals. Najve\xc4\x8d \xc2\xbbELO DNK\xc2\xab\xc2\xa0po njegovem vsebuje skupina Daft Punk. John Lennon je 28. septembra 1974 na newyor\xc5\xa1ki radijski postaji WNEW-FM dejal, da bi Beatlesi, \xc4\x8de bi \xc5\xa1e vedno obstajali, zveneli tako kot ELO pri skladbi \xc2\xbbShowdown\xc2\xab. ELO je ozna\xc4\x8dil kot \xc2\xbbsinove Beatlesov\xc2\xab.\n_START_SECTION_\nNagrade in priznanja\n_START_PARAGRAPH_\nNovembra 2016 so Jeff Lynne's ELO na podelitvi nagrad Classic Rock Roll of Honour Awards osvojili nagrado za skupino leta. Oktobra 2016 je bila skupina prvi\xc4\x8d nominirana za sprejem v Hram slavnih rokenrola leta 2017. Za sprejem v Hram so bili od \xc4\x8dlanov ELO izbrani Jeff Lynne, Roy Wood, Bev Bevan in Richard Tandy. 20. decembra 2016 je v javnost pri\xc5\xa1la vest, da so bili ELO izbrani za sprejem v Hram."